**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.08.2022, ora 08.00 – 25.08.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.08.2022, ora 07.00**

**RÂURI**

**Debitele au fost în creştere** datorită precipitațiilor căzute în interval și propagării pe cursurile mijlocii și inferioare ale râurilor: Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Siret, Buzău, Râmnicu Sărat, Putna, Trotuș, Bistrița, Moldova, Suceava, Bârlad și pe cursurile inferioare ale Jiului, Argeșului și Ialomiței. Pe celelalte râuri debitele au fost în scădere, exceptând râurile din bazinul Jijiei, cursul mijlociu și inferior al Prutului și râurile din Dobrogea, unde au fost relativ staționare.

S-au înregistrat scurgeri pe versanţi, torenți, pâraie şi creşteri izolate de niveluri şi debite pe unele râuri mici din zonele de deal şi de munte din Crișana și Banat datorită precipitațiilor sub formă de aversă căzute în interval.

Debitele se situează în general la valori sub mediile multianuale lunare, cu coeficienţi moduli cuprinşi între 30-80% din normalele lunare, mai mari, în jurul și peste normalele lunare, pe râurile din bazinele: Bega, Caraș, Nera, Jiu, Ialomița, Bistrița, Trotuș, bazinele superioare ale Crișului Alb, Barcăului, Argeșului, Sucevei, Moldovei, Putnei, Buzăului, bazinul inferior al Oltului și pe unii afluenți ai Mureșului, Buzăului și Moldovei şi mai mici (sub 30% din mediile multianuale lunare) pe Râmnicu Sărat, pe cursul superior al Siretului și pe unii afluenți ai Bârladului.

A fost în vigoare **ATENȚIONAREA HIDROLOGICĂ nr. 55** din 24.08.2022 până la ora 24:00.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în creştere datorită propagării** pe cursurile inferioare ale râurilor: Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Jiu, Olt și în general în scădere pe celelalte râuri.

Pe râurile din bazinul Prutului, Bârladului şi pe râurile din Dobrogea debitele vor fi relativ staționare.

Sunt posibile creșteri izolate de niveluri și debite pe unele râuri mici din vestul și sud-vestul țării și din zonele de deal și de munte datorită precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 24-25.08.2022 **a fost** **în uşoară creştere, având valoarea de 1950 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în creștere pe sectorul Gruia -Călărași și relativ staționare pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi** **în creştere (2050 m3/s).**

În aval de Porțile de Fier debitele vor fi în creştere pe sectorul Gruia-Hârșova şi relativ staţionare pe sectorul Vadu Oii-Tulcea.

**2.** **Situaţia meteorologică în intervalul 24.08.2022, ora 08.00 –25.08.2022, ora 06.00**

**Este în vigoare până pe data de 27.08.2022 mesajul 2 din atenționarea meteorologică nr. 105-COD GALBEN -** în vestul, sudul și estul teritoriului disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa între 32 și 36 de grade, iar cele minime nu vor coborî sub 18...21 de grade (30 de județe vizate: ***ARAD, ARGEŞ, BACĂU, BIHOR, BRĂILA, BUZĂU, CARAŞ-SEVERIN, CĂLĂRAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IALOMIŢA, IAŞI, ILFOV, MARAMUREŞ, MEHEDINŢI, OLT, PRAHOVA, SATU MARE, SĂLAJ, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI).***

**În ţară,** valorile termice diurne au fost în creştere semnificativă faţă zilele anterioare în sud-vest, unde s-au apropiat de normele perioadei, iar în rest au continuat să se situeze peste cele specifice ultimei decade a lunii august, caracterizând o vreme călduroasă, izolat caniculară în est şi sud-est, unde disconfortul termic a fost ridicat; temperaturile maxime s-au încadrat între 24 de grade la Dumbrăviţa de Codru şi la Şiria şi 36 de grade la Hârşova, iar *indicele temperatură-umezeală (ITU) a atins sau a depăşit pragul critic de 80 de unități în cea mai mare parte a Dobrogei, în centrul, estul şi sud-estul Munteniei și în sudul Moldovei.* Cerul a fost variabil, cu înnorări temporare în jumătatea de sud-vest a ţării, unde pe spaţii mici au fost averse şi descărcări electrice. Vântul a suflat slab şi moderat, cu unele intensificări în regiunile sud-estice şi pe crestele montane. La ora 06 se înregistrau valori termice între 13 grade la Topliţa, Joseni și Miercurea Ciuc şi 26 de grade la Sulina și Sfântu Gheorghe-deltă.

**La Bucureşti** vremea a fost călduroasă, cu disconfort termic ridicat; temperatura maximă a fost de 32 de grade la Afumați şi 33 de grade la Filaret şi Băneasa, iar *indicele temperatură-umezeală (ITU) a depăşit pragul critic de 80 de unități.* Cerul a fost variabil şi vântul a suflat slab şi moderat. La ora 06 se înregistrau 20 grade la stația meteo Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 25.08.2022, ora 08.00–26.08.2022, ora 8.00**

**În ţară** vremea va fi călduroasă în aproape toate regiunile, pe alocuri caniculară în sud-est și nord-vest, cu disconfort termic ridicat în regiunile din vest, sud şi est, unde *indicele temperatură-umezeală (ITU) va atinge şi va depăşi pragul critic de 80 de unităţi*. Cerul va fi variabil, cu unele înnorări în a doua parte a zilei şi la începutul nopţii în zona de munte și în regiunile vestice și sud-vestice, unde doar pe arii restrânse vor fi averse şi descărcări electrice. Vântul va sufla slab şi moderat, cu intensificări temporare în regiunile sud-estice şi pe alocuri la munte, dar de scurtă durată și în timpul averselor. Temperaturile maxime se vor încadra în general între 29 și 34 de grade, iar cele minime vor fi cuprinse între 7...8 grade în depresiunile Carpaţilor Orientali și în jurul a 22 de grade pe litoral. Dimineața și noaptea, în special în depresiunile intramontane, izolat se va semnala ceață.

**La Bucureşti** vremea va fi călduroasă, cu disconfort termic ridicat; *indicele temperatură-umezeală (ITU) va depăşi pragul critic de 80 de unităţi*. Cerul va fi variabil, iar vântul va sufla slab și moderat, trecător cu uşoare intensificări pe parcursul zilei. Temperatura maximă va fi de 33...34 de grade, iar cea minimă se va situa în jurul a 18 grade, cu valori mai scăzute în zona periurbană.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 23.08.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-13** (municipiul București)**, B-26** (orașul Voluntari, jud. Ilfov)**, B-28** (comuna Glina, jud. Ilfov)**, IS-2** (municipiul Iași)**, IS-4** (comuna Aroneanu)**, IS-5** (comuna Tomești)**, TL-1** (municipiul Tulcea)**, TL-3** (orașul Isaccea)**.**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția Comunicare**